PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Tämä suositus koskee päätöstä luvan antamisesta unionin neuvottelijalle (tässä tapauksessa komissiolle) neuvotella Euroopan unionin puolesta otettavasta kannasta öljyn ja muiden vaarallisten aineiden aiheuttaman Pohjanmeren pilaantumisen torjuntayhteistyöstä tehdyn sopimuksen (jäljempänä 'Bonnin sopimus' tai ’sopimus’) osalta tulevassa Bonnin sopimuksen sopimuspuolten kokouksessa tehtävien kahden päätöksen yhteydessä

–sopimuksen soveltamisalan laajentamisen helpottamiseksi tarkoituksena parantaa valvontayhteistyötä MARPOL-yleissopimuksen liitteessä VI esitettyjen vaatimusten osalta, jäljempänä ’MARPOL-muutos’, sekä

–Espanjan kuningaskunnan sopimukseen liittymisen mahdollistamiseksi ja siitä seuraavien tarvittavien muutosten tekemiseksi sopimukseen, jäljempänä ’Espanjaa koskeva muutos’.

1.1.Sopimus öljyn ja muiden vaarallisten aineiden aiheuttaman Pohjanmeren pilaantumisen torjuntayhteistyöstä (Bonnin sopimus)

Bonnin sopimuksen tavoitteena on torjua meren pilaantumista ja suojella rannikkoalueita merionnettomuuksilta ja alusten ja offshore-laitosten aiheuttamalta pitkäaikaiselta pilaantumiselta Pohjanmeren alueella. Sopimus tuli voimaan 1. syyskuuta 1989.

Euroopan unioni (silloinen Euroopan talousyhteisö) on sopimuksen (sellaisena kuin se on muutettuna) sopimuspuoli. Euroopan unioniin kuuluvat Pohjanmeren valtiot sekä Norja ovat myös sopimuksen sopimuspuolia.

Sopimuksella pyritään edistämään aktiivista yhteistyötä ja keskinäistä avunantoa rannikkovaltioiden ja Euroopan unionin välillä öljyn ja muiden vaarallisten aineiden aiheuttaman Pohjanmeren pilaantumisen torjunnassa meriympäristön ja rannikkovaltioiden etujen suojelemiseksi. Sopimuksessa määrätään sitä varten, että sopimuspuolet suorittavat valvontaa, jolla osaltaan pyritään havaitsemaan pilaantuminen ja torjumaan sitä sekä estämään pilaantumisen ehkäisemistä koskevien säännösten rikkomiset. Pohjanmeri on jaettu eri vyöhykkeisiin, ja vastuu niiden valvonnasta ja vaaratilanteiden arvioinnista on annettu sopimuspuolille. Sopimuspuolten on ilmoitettava mahdollisille muille asianosaisille sopimuspuolille, jos ne saavat tietoonsa, että alueella on öljyä tai muuta haitallista ainetta, joka voi aiheuttaa vakavan uhan rannikolle tai jonkin sopimuspuolen rannikkoon liittyville eduille. Sopimuspuolet voivat pyytää apua pilaantumisen torjuntaan merellä tai omalla rannikollaan, jolloin niiden sopimuspuolten, joilta apua pyydetään, on tehtävä mahdollisuuksiensa rajoissa kaikkensa sellaisen avun antamiseksi.

Bonnin sopimuksen tallettajahallitus on Saksan liittotasavallan hallitus (sopimuksen 18 artiklan 3 kohta).

Sopimuspuolet tekevät sopimusta koskevat päätökset sopimuksen asiaankuuluvien määräysten ja sopimukseen liittyvän työjärjestyksen mukaisesti. Niitä avustavat sihteeristö ja sopimuksen alaiset elimet (kuten pilaantumisen torjuntaa koskevia operatiivisia, teknisiä ja tieteellisiä kysymyksiä käsittelevä työryhmä ”Working Group on Operational, Technical and Scientific Questions Concerning Counter-Pollution Activities” [OTSOPA]).

Sopimuksen 16 artiklan mukaan kukin sopimuspuoli voi esittää ehdotuksen sopimuksen tai sen liitteen muuttamiseksi ja ehdotus käsitellään ja siitä äänestetään sopimuspuolten kokouksessa. Kun sopimuspuolet ovat hyväksyneet yksimielisesti ehdotetut muutokset ad referendum sopimuspuolten kokouksessa (sopimuksen 16 artiklan 1 kohta), muutokset annetaan tiedoksi sopimuspuolille, jotta nämä voivat hyväksyä ne omien sisäisten menettelyjensä mukaisesti. Muutos tulee voimaan, kun kaikki sopimuspuolet ovat ilmoittaneet sen hyväksymisestä tallettajahallitukselle.

Sopimuksen 20 artiklan mukaan sopimuspuolet voivat yksimielisesti kutsua muita Koillis-Atlantin rannikkovaltioita liittymään sopimukseen (sopimuksen 20 artiklan 1 kohta). Tällöin sopimuksen 2 artiklaa ja sen liitettä muutetaan asianmukaisesti. Muutokset sopimuksen 2 artiklaan ja liitteeseen tulevat voimaan sopimuspuolten hyväksyttyä ne yksimielisesti sopimuksen tullessa voimaan liittyvän valtion (eli Espanjan) osalta. Sopimus tulee voimaan sitä päivää seuraavan toisen kuukauden ensimmäisenä päivänä, jona mainittu valtio tallettaa liittymiskirjansa (Bonnin sopimuksen 20 artiklan 2 kohta).

1.2.Bonnin sopimukseen suunnitellut muutokset

1.2.1.’MARPOL-muutos’ – sopimuksen aineellisen soveltamisalan muutos

Bonnin sopimuksen sopimuspuolten on määrä hyväksyä 31. kokouksessaan (8.–10. lokakuuta 2019) sopimuksen 16 artiklan mukainen päätös sopimuksen soveltamisalan laajentamisesta siten, että se kattaa myös aluksista peräisin olevan ilman pilaantumisen valvonnan MARPOL-yleissopimuksen liitteessä VI esitettyjen vaatimusten osalta.

Muutoksen tavoitteena on parantaa sopimuspuolten välistä yhteistyötä ja koordinointia meriliikenteen aiheuttamien laittomien ilmaan joutuvien päästöjen torjunnassa, jotta erittäin rikki- tai typpipitoisten polttoaineiden palamisesta ihmisten terveydelle, luonnon monimuotoisuudelle ja koko meriympäristölle aiheutuvia kielteisiä seurauksia voitaisiin rajoittaa. Sopimuspuolet suunnittelevat toteuttavansa edellä mainitun muuttamalla Bonnin sopimuksen eri määräyksiä (sen 1, 5, 6 ja 15 artiklaa, otsikkoa sekä johdanto-osaa) siten, että sopimuksen soveltamisala laajennetaan kattamaan alusten aiheuttama ilman pilaantuminen siten kuin siitä määrätään MARPOL-yleissopimuksen liitteessä VI.

1.2.2.’Espanjaa koskeva muutos’ – sopimuksen maantieteellisen soveltamisalan muutos